AP ดีทั้งราบ-สูง
ประเดิมเป็นอสังหาริมทรัพย์รายแรก ๆ ที่เปิดงบไตรมาส 1/2564 ออกมา ไม่ทำให้นักลงทุนผิดหวัง สำหรับบริษัท เอพี (ไทยแลนด์) จำกัด (มหาชน) หรือ AP ซึ่งถือเป็นท็อปพิกอสังหาฯ ที่ถูกมองว่าผลประกอบการจะเด่นสุดในกลุ่ม โดยฟาดกำไรสุทธิไป 1,402 ล้านบาท เพิ่มขึ้น 127.1% จากปีก่อนทำได้ 618 ล้านบาท และมีรายได้รวม 9,106 ล้านบาท เพิ่มขึ้น 68.7% จากปีก่อนทำได้ 5,399 ล้านบาท
12 พ.ค. 2564

สำนักข่าวรัชดา
ประเดิมเป็นอสังหาริมทรัพย์รายแรก ๆ ที่เปิดงบไตรมาส 1/2564 ออกมา ไม่ทำให้นักลงทุนผิดหวัง สำหรับบริษัท เอพี (ไทยแลนด์) จำกัด (มหาชน) หรือ AP ซึ่งถือเป็นท็อปพิกอสังหาฯ ที่ถูกมองว่าผลประกอบการจะเด่นสุดในกลุ่ม โดยฟาดกำไรสุทธิไป 1,402 ล้านบาท เพิ่มขึ้น 127.1% จากปีก่อนทำได้ 618 ล้านบาท และมีรายได้รวม 9,106 ล้านบาท เพิ่มขึ้น 68.7% จากปีก่อนทำได้ 5,399 ล้านบาท
จุดที่น่าสนใจในการเติบโตของ AP ครั้งนี้ เป็นการเติบโตทั้งแนวราบและแนวสูง…โดยเฉพาะแนวสูง ที่ก่อนหน้านี้ถูกมองว่าตลาดจะชะลอตัว แต่ AP ยังโตได้อยู่ แม้โตไม่มาก โดยมีรายได้จากคอนโดมิเนียมอยู่ที่ 839 ล้านบาท เพิ่มขึ้น 10.5% ซึ่งส่วนใหญ่เป็นการโอนกรรมสิทธิ์ของโครงการ Aspire อโศก-รัชดา ซึ่งคิดเป็นสัดส่วน 70% ของยอดโอนกรรมสิทธิ์คอนโดมิเนียมในไตรมาส 1/2564
แต่ไฮไลต์อยู่ที่แนวราบที่โตระเบิดเถิดเทิง 82.6% อยู่ที่ 8,040 ล้านบาท ทำสถิติสูงสุด สาเหตุมาจากยอดขายรอโอน (Backlog) จำนวนมากที่ยกมาจากปี 2563 ประกอบกับยอดขายระหว่างไตรมาสที่โดดเด่นจาก 100 โครงการที่อยู่ระหว่างการขายรอบกรุงเทพฯ และต่างจังหวัด
นอกจากนี้ ยังมีโครงการแนวราบใหม่ จำนวน 5 โครงการ ที่เริ่มทยอยโอนกรรมสิทธิ์ ได้แก่ 1.โครงการ The City สุขุมวิท-อ่อนนุช 2.โครงการ Centro พระราม 9-กรุงเทพกรีฑา 3.โครงการ The City บรมราชชนนี-ทวีวัฒนา 4.โครงการ Api Town นครศรีธรรมราช และ 5.โครงการ Api Town อยุธยา
บ่งบอกว่า กำลังซื้อตลาดระดับกลางและบนยังไปได้…ไม่ได้แย่ซะทีเดียว
ขณะที่ขาของต้นทุนก็บริหารจัดการได้ดี โดยมียอดค่าใช้จ่ายอยู่ที่ 1,425 ล้านบาท ลดลง 5.6% และมีอัตราส่วนค่าใช้จ่ายในการขายและการบริหารต่อรายได้อยู่ที่ 14.9% ลดลง 4.9%
ส่งผลให้อัตรากำไรขั้นต้นปรับตัวดีขึ้น หลังปรับลดลงไปต่ำกว่าปกติในช่วงการแพร่ระบาดโควิดในไตรมาส 2/2563 โดยในไตรมาสนี้อยู่ที่ 32.6% เพิ่มขึ้น 0.9% เมื่อเทียบกับไตรมาส 4/2563 แต่ลดลง 1.9% เมื่อเทียบกับปีก่อน
นอกจากนี้ AP ยังมีรายได้จากโครงการร่วมทุนอยู่ที่ 1,667 ล้านบาท เพิ่มขึ้น 17.3% โดยบันทึกส่วนแบ่งกำไรจากเงินลงทุนอยู่ที่ 175 ล้านบาท เพิ่มขึ้น 60.1%
เรียกว่าดีทั้งแนวราบและแนวสูงเลยทีเดียว…
ขณะที่ ณ สิ้นเดือน มี.ค. 2564 AP มีเงินสดและรายการเทียบเท่าเงินสดอยู่ที่ 3,953 ล้านบาท โดยมีกำไรสะสมยังไม่ได้จัดสรร 27,166 ล้านบาท และมีอัตราส่วนหนี้สินต่อส่วนผู้ถือหุ้น (D/E) ค่อนข้างต่ำ อยู่ที่ 0.61 เท่า
จัดว่าสถานะทางการเงินค่อนข้างแข็งแกร่ง…
นี่นอกจากโชว์กำไรเติบโตทุกไตรมาสแล้ว…AP ยังติดทำเนียบหุ้นปันผลงามอีกด้วย โดยในปี 2563 มีดิวิเดนด์ยีลด์สูงถึง 5.52%
ก็ถือเป็นดาวเด่นอสังหาฯ จริง ๆ…
อ้อ…ที่เห็นราคาหุ้นทรุดสองวันติด สวนทางงบสวยนั้น เป็นแค่ปรากฏการณ์ Sell on fact เท่านั้น บวกกับเพิ่งขึ้น XD เตรียมจ่ายปันผล..วันที่ 27 พ.ค.นี้ ฉะนั้นอย่าเพิ่งตื่นตระหนกขายหมูไปเสียก่อนล่ะ
เพราะในแง่พื้นฐานของหุ้นตัวนี้ จัดว่ามีดีหลายอย่าง
แต่ไม่อยากพูดเยอะ…เจ็บคอ
…อิ อิ อิ…